Dié SA A-span pak Britse en Ierse Leeus  Springbok-afrigter Jacques Nienaber. (Foto: PHILL MAGAKOE/AFP) Die SA A-span wat Woensdag die Britse en Ierse Leeus in die Kaapstad-stadion sal pak, is bekend gemaak. Springbok-afrigter Jacques Nienaber het 18 Rugbywêreldbeker-wenners vir die Suid-Afrikaanse A-span nadergetrek. Die span sal deur Lukhanyo Am aangevoer word. Die span sluit onder meer vyf spelers in wat net meer as twee weke gelede in die Springbokke se toets teen Georgië gespeel het, naamlik Willie le Roux, Pieter-Steph du Toit, Franco Mostert, Eben Etzebeth en Trevor Nyakane. Morne Steyn sal ook in aksie wees terwyl Joseph Dweba (haker) en Nicolaas Janse van Rensburg (slot) ook by die span van 25 spelers ingesluit is. “Ons is verheug dat ons ŉ kwaliteitspan met ŉ aantal ervare spelers kan aankondig ondanks die uitdagings van die afgelope week,” het Nienaber gesê. “Ons het dalk ons kaptein Siya (Kolisi) verloor, maar daar is ŉ goeie leierskern in hierdie groep, insluitend Morné, Willie, Eben, Trevor en Steven (Kitshoff), wie se ervaring van onskatbare waarde sal wees in ŉ wedstryd teen ŉ kwaliteit Britse en Ierse Leeus-span.” Faf de Klerk in aksie vir die Sale Sharks. (Foto: XAVIER LEOTY/AFP) Ander Wêreldbeker-helde wat ook by die span ingesluit is, is Faf de Klerk, Cheslin Kolbe, Sbu Nkosi en Damian de Allende. Jasper Wiese, wat sy debuut teen Georgië gemaak het, sluit by Marco van Staden en Du Toit aan in die lostrio. Nienaber is steeds in afsondering nadat hy positief vir Covid-19 getoets het en het die leisels aan Rassie Erasmus, direkteur van rugby, oorgegee. Die Springbokke het Sondag in die Moederstad aangekom. Die spelers en bestuurslede wat nog in afsondering is, sal Woensdag by die res van die span aansluit. Die SA A-span vir Woensdag se kragmeting teen die Britse en Ierse Leeus: 15 – Willie le Roux 14 – Cheslin Kolbe 13 – Lukhanyo Am (kaptein) 12 – Damian de Allende 11 – Sbu Nkosi 10 – Morné Steyn 9 – Faf de Klerk 8 – Jasper Wiese 7 – Pieter-Steph du Toit 6 – Marco van Staden 5 – Franco Mostert 4 – Eben Etzebeth 3 – Trevor Nyakane 2 – Joseph Dweba 1 – Steven Kitshoff Plaasvervangers: 16 – Malcolm Marx 17 – Coenie Oosthuizen 18 – Vincent Koch 19 – Nicolaas Janse van Rensburg 20 – Rynhardt Elstadt 21 – Herschel Jantjies 22 – Jesse Kriel 23 – Damian Willemse 24 – Kwagga Smith 25 – Elton Jantjies